२९ औं त्रिवेणी कपः श्रीभगवती र बुद्ध युथ फाइनलमा
काठमाडौंको टोखास्थित श्रीभगवती क्लव र लमजुङको भोटेओडारस्थित बुद्ध युथ क्लव बेंसीसहरमा जारी २९ औं त्रिवेणी कपको फाइनलमा प्रवेश गरेका छन् ।
लमजुङ — काठमाडौंको टोखास्थित श्रीभगवती क्लव र लमजुङको भोटेओडारस्थित बुद्ध युथ क्लव बेंसीसहरमा जारी २९ औं त्रिवेणी कपको फाइनलमा प्रवेश गरेका छन् ।बुधबार दिउँसो १ बजे हुने फाइनल खेलमा ५ लाख रुपैयाँ पुरस्कार र त्रिवेणी कपको लागि यी २ टीमबीच प्रतिष्पर्धा हुनेछ । मंगलबार भएको पहिलो खेलमा आयोजक साविक विजेता त्रिवेणी युवा क्लव बेंसीसहरलाई ३–० गोल अन्तरले हराउँदै श्रीभगवती काठमाडौं उपाधि नजिक पुगेको हो ।कोरोना संक्रमण जोखिका कारण गत वर्ष प्रतियोगिता स्थगित भयो । साविक विजेता त्रिवेणीले यसअघि ३ पटकसम्म लगातार त्रिवेणी कप उचालेको थियो । साविक उपविजेता श्रीभगवतीको जितमा विदेशी खेलाडी अर्मान्ड विओडानले २ गोल गरे । अमित लामाले खेलको २२ औं मिनेटमा पहिलो गोल गर्दा बिओडानले खेलको ५१ औं र ८० औं मिनेटमा गरी २ गोल गरे । अमित म्याद अफ दि म्याच घोषित हुँदै ५ हजार रुपैयाँ पाए ।मंगलबार भएको दोस्रो खेलमा समाज कल्याण काठमाडौंलाई ३–० गोल अन्तरले हराउँदै बुद्ध युथ क्लव लमजुङले फाइनलको यात्रा तय गरेको हो । पहिलो हाफ निकै कडा प्रतिष्पर्धाका साथ खेलिएकोमा दोस्रो हाफपछि समाज कल्याणले कुनै गोल गर्न नसक्दा बुद्ध युथले फाइनल यात्रा पहिल्याएको हो ।बुद्धको जितमा विदेशी खेलाडी यान्निकले ५१ औं मिनेटमा गोल खाता खोलेका थिए । ८१ औं मिनेटमा सन्दीप रानामगरले गोल गर्दै अग्रता दिलाए । उनी खेलमा म्याद अफ दि म्याचमा चुनिए । उनले ५ हजार रुपैयाँ नगद पाए । खेलको अन्तिमतिर ८९ औं मिनेटमा आशा गुरुङले १ गोल थप्दै बुद्धलाई ३–० को अन्तरले फाइनलमा पुर्‍याए ।सेमीफाइनलमा श्रीभगवतीसँग पराजित आयोजक त्रिवेणी र बुद्ध युथ क्लव भोटेओडारसँग पराजित समाज कल्याण काठमाडौंले नगद ५०/५० हजार रुपैयाँ पाउने आयोजक त्रिवेणी युवा क्लवका उपाध्यक्ष एवं खेल प्रशीक्षक इन्द्र रानाले बताए ।यस क्षेत्रकै प्रतिष्ठित त्रिवेणी कप राष्ट्रव्यापी फुटबल प्रतियोगिताको २९ औं संस्करण विजेताले ५ लाख रुपैयाँ, त्रिवेणी कप, स्वर्णपदक र प्रमाणपत्र पाउनेछन् । उपविजेताले ३ लाख, रजतपदक र प्रमाणपत्र पाउनेछन् । सर्वाधीक गोलकर्ता र सर्वोत्कृष्ट खेलाडीलाई १५/१५ हजार रुपैयाँ दिइने आयोजक त्रिवेणी युवा क्लवका अध्यक्ष विनोद गुरुङले बताए ।